เช็กเลย 4 เขตกทม. ค่าฝุ่น “PM2.5” เกินมาตรฐาน
กทม. เตือนเขตทวีวัฒนา, เขตหนองแขม, เขตหนองจอก และเขตปทุมวัน ค่าฝุ่น “PM2.5” เกินมาตรฐาน แนะคนกรุงเฝ้าระวังตั้งแต่ 23 ธ.ค.
กทม. เตือนเขตทวีวัฒนา, เขตหนองแขม, เขตหนองจอก และเขตปทุมวัน ค่าฝุ่น “PM2.5” เกินมาตรฐาน แนะคนกรุงเฝ้าระวังตั้งแต่ 23 ธ.ค.
21 ธ.ค. 2565

สำนักสิ่งแวดล้อม กรุงเทพมหานคร (กทม.) รายงานสถานการณ์ค่าฝุ่นละอองขนาดเล็ก (PM2.5) มีแนวโน้มเพิ่มขึ้น โดยแนะนำประชาชนระมัดระวังดูแลสุขภาพตัวเอง และสวมหน้ากากป้องกัน โดยเฉพาะวันที่ 24 ธ.ค.65 เป็นช่วงเวลาที่ควรเฝ้าระวังทุกพื้นที่ เนื่องจากสภาพเพดานการลอยตัวอากาศที่ต่ำ ประกอบสภาวะอากาศที่นิ่ง ลมสงบ ซึ่งควรเริ่มเฝ้าระวังตั้งแต่เย็นวันที่ 23 ธ.ค.65
สำหรับผลการตรวจวัด PM2.5 เมื่อเวลา 07.00 น.ที่ผ่านมา พบมีค่าเกินมาตรฐานจำนวน 4 พื้นที่ ได้แก่ เขตทวีวัฒนา, เขตหนองแขม, เขตหนองจอก และเขตปทุมวัน โดยตรวจวัดได้ระหว่าง 30-53 ไมโครกรัม/ลูกบาศก์เมตร (มคก./ลบ.ม.) ขณะที่ค่ามาตรฐานเฉลี่ย 24 ชม.ไม่เกิน 50 มคก./ลบ.ม.
โดยมีปัจจัยจากบริเวณความกดอากาศสูงหรือมวลอากาศเย็นกำลังแรง ที่ปกคลุมประเทศไทยตอนบนมีกำลังอ่อนลง ลักษณะเช่นนี้ทำให้บริเวณดังกล่าวมีอุณหภูมิสูงขึ้นกับมีหมอกในตอนเช้า และวันนี้ กทม.และปริมณฑล มีอากาศเย็นกับมีหมอกบางในตอนเช้า และอุณหภูมิจะสูงขึ้น 1-2 องศาเซลเซียส